b'\n_START_ARTICLE_\nPeter Andreas S\xc3\xa6ther\n_START_SECTION_\nLiv og virke\n_START_PARAGRAPH_\nHan var s\xc3\xb8nn av sj\xc3\xb8mann Lars S\xc3\xa6ther og Maren Torp. Faren d\xc3\xb8de tidlig, s\xc3\xa5 gutten ble oppfostret hos morfaren. I unge \xc3\xa5r var han i fire \xc3\xa5r husl\xc3\xa6rer hos sogneprest Hans Severin Arentz p\xc3\xa5 Skogn, hvor han samtidig gikk i l\xc3\xa6re for \xc3\xa5 bli skoleholder. S\xc3\xa6ther var l\xc3\xa6rer og klokker i Levanger 1832\xe2\x80\x931835, deretter l\xc3\xa6rer p\xc3\xa5 Skjerpingen og klokker i Alstadhaug kirke p\xc3\xa5 Skogn. Som l\xc3\xa6rer gjorde han seg bemerket som \xc2\xabevnerik og tiltaksom\xc2\xbb. Han giftet seg i 1834 med Anna Krogstad, datter av g\xc3\xa5rdbruker og klokker Ole Krogstad p\xc3\xa5 Skogn. Deres datter Oline Kathrine giftet seg med l\xc3\xa6rer, organist og banksjef Peder Falstad og ble mor til overrettssakf\xc3\xb8rer, banksjef, ordf\xc3\xb8rer og stortingsmann Arne Falstad i Levanger._NEWLINE_S\xc3\xa6ther var Skogns ordf\xc3\xb8rer 1852\xe2\x80\x931861 og 1870\xe2\x80\x931873, i et par \xc3\xa5r ogs\xc3\xa5 direkt\xc3\xb8r (styremedlem) i Levanger og Skogns Sparebank. Han var stortingsmann for Nordre Trondhjems amt 1851\xe2\x80\x931853 og 1857\xe2\x80\x931879. Av de grupperingene som begynte \xc3\xa5 avtegne seg mot slutten av hans tid p\xc3\xa5 Stortinget, var S\xc3\xa6ther helst \xc3\xa5 regne som bondevenn. S\xc3\xa6ther fulgte for det meste S\xc3\xb8ren Jaab\xc3\xa6ks sparepolitikk, til forskjell fra den yngre generasjonen p\xc3\xa5 stortingsbenken, som Ole Anton Qvam og Ole Richter._NEWLINE_Som stortingsmann var han medlem av Stortingets kirkekomit\xc3\xa9 1852\xe2\x80\x931858, medlem av Stortingets veikomit\xc3\xa9 1859\xe2\x80\x931860 og 1865\xe2\x80\x931866, sekret\xc3\xa6r i Stortingets kirkekomit\xc3\xa9 og medlem av Stortingets jernbanekomit\xc3\xa9 1862\xe2\x80\x931863, medlem av Stortingets tollkomit\xc3\xa9 1868\xe2\x80\x931869 og 1871\xe2\x80\x931877. I Lagtinget ble han medlem i 1857 og sekret\xc3\xa6r 1864\xe2\x80\x931866, 1868\xe2\x80\x931869 og 1871\xe2\x80\x931873. Han arbeidet s\xc3\xa6rlig for vei- og jernbaneutbygging, men under et stiftsl\xc3\xa6rerm\xc3\xb8te p\xc3\xa5 hjemtraktene ble han ogs\xc3\xa5 hyllet for sin medvirkning til allmueskoleloven av 1860. I 1877 reise S\xc3\xa6ther hjem fra Stortinget med den p\xc3\xa5begynte R\xc3\xb8rosbanen. Han satt p\xc3\xa5 en provisorisk benk i en \xc3\xa5pen vogn, falt av i en sving, og \xc2\xabskamslo seg s\xc3\xa5 stygt i ansiktet at han sluttet som b\xc3\xa5de stortingsmann og klokker\xc2\xbb._NEWLINE_Etter avskjed som l\xc3\xa6rer og klokker ble Peter Andreas og Anna S\xc3\xa6ther boende p\xc3\xa5 Skogn frem til 1886, da de flyttet til Levanger. Han d\xc3\xb8de p\xc3\xa5 amtssykehuset i 1897 og ble begravet fra Levanger kirke.'